Vakansiehare - vir dag en aand | SARIE
Melinda se glansryke krulle is perfek vir 'n somersaand FOTO: Instagram
Vakansiehare – vir dag en aand
Vakansie beteken vir baie sorgvrye dae en glansryke aande – veral met Oujaarsaand om die draai. En tyd vir hare mooimaak is daar min.
Jou hare is steeds mooi reguit – indien nie, gly weer die stileeryster vinnig oor. Maak jou hare in 'n lae poniestert aan die sykant van jou nek vas. Hou 'n stringetjie hare uit en versteek jou haarrekkie deur die stringetjie rondom dit te draai en met 'n haarknippie vas te steek.
Maak jou hare hoog teen jou kop vas en maak seker daar is heelwat tekstuur in jou poniestert vir 'n pret-voorkoms. Jy kan dit krul of teaze. Steek weer die rekkie weg met 'n stringetjie hare, of vir meer detail kan jy die stringetjie eers vleg.
Die klassieke French twist, soos Audrey Hepburn s'n in Breakfast at Tiffany's, is altyd 'n wenner. Boonop kan dié voorkoms by 'n formele én 'n informele uitrusting werk. Dit steek ook die rekkiemerk weg nadat jou hare die hele dag in 'n poniestert was. Vir 'n meer ontspanne voorkoms, kan jy jou hare sag na agter steek en nadat jy die Franse rol gemaak het, fyn haartjies uittrek.
Maak fyn Franse vlegsels (dié styl is ook ideaal as jy 'n bob het) wat aan weerskante van jou kop na agter loop. Steek nou die fyn vlegsels agter jou kop vas.